Un val de aer rece se apropie, iar temperaturile vor scădea rapid, aducând cu ele și ninsori în unele regiuni.
Directorul adjunct al Administrației Naționale de Meteorologie (ANM), Florinela Georgescu, a declarat că această schimbare bruscă a vremii este caracteristică lunii martie.
"Vom avea o vreme tipica pentru martie, o vreme capricioasă cu schimbări în regimul de temperatură. Luni va fi mai cald decât duminică. În Dealurile de Vest temperaturile vor urca până la 19 grade. În sud se anunță maxime de 15 … 17 grade. De marți vor scădea mai ales în regiunile sudice și estice ale țării unde vor apărea ploi. În zona montană mai înaltă trecător marți și miercuri vor fi precipitații sub formă de lapoviță și ninsoare. Temperaturile se apropie de normalul acestei perioade la sfârșitul săptămânii când e posibil să se încălzească.
În cealaltă săptămână după 11 martie am putea avea temperaturi scăzute și din nou în zonele montane lapoviță și ninsoare. Temperaturile minime vor fi în general pozitive, în următoarele nopți posibil în a doua parte a săptămânii, în nordul Moldovei, să apară temperaturi sub limita înghețului pe perioada scurtă ceea ce nu e anormal pentru perioada capricioasă cum e luna martie", a spus meteorologul Florinela Georgescu, la o televiziune de știri.
Conform ANM, în prima săptămână din martie, valorile termice vor fi mai ridicate decât media pentru această perioadă, iar regimul pluviometric va fi deficitar în anumite regiuni, mai ales în nordul Carpaților Orientali.